RO Jurnalul Oficial al Uniunii Europene C 124/20

Publicarea unei cereri în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2011/C 124/13

Prezenta publicare conferă dreptul de opoziție la cererea de înregistrare în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

DOCUMENT UNIC

REGULAMENTUL (CE) NR. 510/2006 AL CONSILIULUI

„SALVA CREMASCO”

NR. CE: IT-PDO-0005-0639-30.07.2007

IGP ( ) DOP ( X )

1. Denumire:

„Salva Cremasco”

2. Statul membru sau țara terță:

Italia

3. Descrierea produsului agricol sau alimentar:

3.1. Tip de produs:

Clasa 1.3. Brânzeturi

3.2. Descrierea produsului căruia i se aplică denumirea de la punctul 1:

„Salva Cremasco” DOP este o brânză de masă moale, cu pastă crudă, fabricată exclusiv din lapte de vacă integral utilizat ca atare. Ea are o perioadă minimă de maturare de 75 de zile, timp în care crusta sa este spălată periodic. La momentul comercializării, brânza „Salva Cremasco” are următoarele caracteristici fizice și organoleptice: formă de paralelipiped cu fețe plate, a căror latură mică are lungimea cuprinsă între 11 și 13 cm, sau între 17 și 19 cm; suprafața laterală este dreaptă, cu înălțimea cuprinsă între 9 și 15 cm; greutatea este cuprinsă între 1,3 și 1,9 kg, sau între 3 și 5 kg, cu o toleranță de maximum ± 10 %; crusta este subțire, netedă, uneori prezentând mucegai, are o consistență medie și prezintă o microfloră caracteristică; pasta prezintă ochiuri rare distribuite neregulat, are o consistență în general compactă, friabilă, mai moale în partea aflată imediat sub coajă ca urmare a maturării tipic centripete; culoarea sa este albă, ea tinzând spre galben-pai pe măsura avansării procesului de maturare, ca urmare a fenomenelor de proteoliză care au loc imediat sub crustă. Pasta are un gust aromat și intens, care devine tot mai pronunțat odată cu maturarea. Brânza „Salva Cremasco” DOP are un gust strâns legat de gradul de maturare; senzația de sărat rămâne discretă, în timp ce în special în apropierea crustei se face simțit un ușor gust amar, care amintește de iarba verde. Caracteristicile chimice ale brânzei „Salva Cremasco” DOP la momentul comercializării sunt următoarele:

— conținutul de grăsimi în substanța uscată: minimum 48 %;

— extract uscat: minimum 53 %;

— conținut de furozină: maximum 14 mg/100 g de proteine.

Mirosul intens și pregnant este totodată delicat, el amintind în principal citricele și untul topit, cu o picătură de lapte acru. Mai intensă decât mirosul este aroma. Datorită acidității ridicate, structura brânzei „Salva Cremasco” nu este elastică sub presiunea degetelor, ea dovedindu-se friabilă, chiar ușor făinoasă.

3.3. Materii prime (numai pentru produsele prelucrate):

Pentru producerea brânzei „Salva Cremasco” DOP se utilizează laptele de vacă integral crud provenit de la rasele de bovine crescute în aria geografică în cauză, și anume Frisona Italiana și Bruna Alpina.

3.4. Hrană pentru animale (numai pentru produsele de origine animală):

Alimentația bovinelor se bazează pe utilizarea în proporție de minimum 50 % a unor alimente obținute prin cultivare în cadrul exploatațiilor sau de pe teritoriul de producție al „Salva Cremasco”.

Cel puțin 60 % din substanța uscată a nutrețului din rația zilnică trebuie să provină din alimente produse în aria geografică delimitată. Nutrețurile admise inclus nutrețuri proaspete și/sau nutrețuri proaspete provenite de pe pășuni permanente sau artificiale, esențe furajere, fân, paie și nutrețuri însilozate. Esențele furajere adecvate sunt: ierburile de pe pășunile permanente mixte, lucerna, trifoiul; ierburile simple sau mixte compuse din raigras, secară, ovăz, orz, porumb furajer, grâu, sorg nou, porumb, mei comun, golomăț, păiuș, timoftică, sparcetă, mazăre, măzăriche și bob. Fânul se obține prin uscare în câmp, prin tehnici de ventilare sau de deshidratare a esențelor furajere utilizabile ca nutreț verzi. Paiele admise sunt cele provenite din cereale cum ar fi grâul, orzul, ovăzul, secara și triticalele. Hrana admisă în completarea nutrețurilor este următoarea: cerealele și derivatele lor, cum ar fi porumbul, orzul, grâul, sorgul, ovăzul, secara, triticalele, pastele de porumb; semințele oleaginoase și derivatele lor, cum ar fi soia, bumbacul, floarea soarelui, inul; tuberculii și rădăcinile și produsele lor, cum ar fi cartoful cu derivatele sale; nutrețurile deshidratate; derivatele industriei zahărului, cum ar fi pulpa uscată epuizată, pulpa uscată cu conținut parțial de zahăr, pulpa melasată și melasa și/sau derivate, până la un maximum de 2,5 % din substanța uscată a rației zilnice; semințele de leguminoase, cum ar fi mazărea proteică, bobul, bobul sub formă de granule, diversele tipuri de făină și derivatele acestora; roșcoave uscate și derivatele acestora. Sunt admise grăsimile de origine vegetală cu un indice de iod de maximum 70, acizii grași proveniți din uleiuri de origine vegetală cu acizi grași ca atare sau salificați. Sunt admise uleiurile de pește, ca suport pentru „aditivi” sau „preamestecuri”. Este de asemenea permisă adăugarea sărurilor minerale și a aditivilor (cum ar fi vitaminele, oligoelementele, aminoacizii, aromatizanții, antioxidanții) autorizați de legislația în vigoare; în cazul antioxidanților și al aromatizanților, sunt admiși doar cei naturali sau identic-naturali.

3.5. Etape specifice ale producției care trebuie să se desfășoare în aria geografică delimitată:

Etapele specifice ale producției care trebuie să se desfășoare în aria geografică delimitată sunt următoarele: producția laptelui, prelucrarea laptelui și maturarea.

3.6. Norme specifice privind felierea, răzuirea, ambalarea etc.:

Operațiunile de porționare și, apoi, de ambalare a brânzei „Salva Cremasco” trebuie să se desfășoare în aria geografică delimitată, pentru a garanta consumatorului calitatea și autenticitatea produsului. Este important ca porționarea și ambalarea brânzei „Salva Cremasco” să aibă loc în spații adecvate contigue spațiilor de maturare, cu utilizarea hârtiei speciale pentru alimente, având grijă ca aceasta să adere bine la partea tăiată, pentru a preveni astfel umiditatea inițială, a conserva integritatea crustei subțiri și a evita dezvoltarea microorganismelor neautohtone. În plus, impunerea anumitor limitări în ceea ce privește ambalarea este necesară și din cauza faptului că marcajul de identificare este imprimat exclusiv pe una dintre fețele plate ale produsului, iar acesta, odată porționat, ar putea fi cu ușurință confundat cu alte produse similare, compromițându-se astfel identificarea corectă a brânzei porționate, care s-ar prezenta fără niciun fel de semn distinctiv al mărcii de origine, împiedicând deci garantarea cu certitudine a trasabilității produsului.

3.7. Norme specifice privind etichetarea:

Brânza „Salva Cremasco” DOP poate fi vândută în forme întregi sau porționată.

În momentul comercializării, este obligatoriu ca pe eticheta tuturor ambalajelor să figureze mențiunea „Salva Cremasco” DOP, alături de logoul UE și de logoul denumirii, de formă pătrată, în interiorul căruia sunt dispuse următoarele litere, în următoarea configurație:

Mențiunea „Salva Cremasco” DOP trebuie să aibă dimensiuni semnificativ superioare comparativ cu orice altă inscripție prezentă pe etichetă.

4. Delimitarea concisă a ariei geografice:

Aria de producția a brânzei „Salva Cremasco” DOP cuprinde întregul teritoriu al provinciilor: Bergamo, Brescia, Cremona, Lecco, Lodi, Milano.

5. Legătura cu aria geografică:

5.1. Specificitatea ariei geografice:

Elementele care demonstrează specificitatea ariei geografice de origine sunt legate în principal de sensibilitatea și de cultura istorică a operatorilor în domeniul producției de brânză, de condițiile speciale de sărare utilizate, de tehnica de maturare, precum și de condițiile geografice ale teritoriului, care au permis dintotdeauna o dezvoltare semnificativă a creșterii animalelor și a producției de lapte. Aria de producție a brânzei „Salva Cremasco” DOP cuprinde o parte a câmpiei fluviului Pad în care s-a concentrat încă din Evul Mediu producția de lapte și de brânzeturi a Italiei și care juca rolul de centru al transhumanței din perioada de iarnă. Utilizarea solurilor prevede, din punct de vedere agricol, cultivarea cerealelor, culturi specializate intensive și o importantă producție de furaje, toate acestea posibile datorită unor lucrări istorice de asanare și canalizare. Factorii naturali au permis deci dintotdeauna valorizarea activităților de creștere a bovinelor locale (Frisona Italiana și Bruna Alpina) care produc un lapte foarte potrivit pentru brânzeturi, datorită alimentației bovinelor, compusă din nutrețuri completate cu furaje.

Un alt factor important de mediu este constituit de spațiile de maturare. Maturarea are loc în spații speciale, bogate în mucegaiuri contaminante, care devin parte din zestrea microbiologică a brânzei „Salva Cremasco”. Specificitatea acestor spații provine din faptul că brânzeturile, pe măsură ce sunt produse, sunt așezate în spațiile de maturare. În acest mod, formele proaspete de brânză pot fi contaminate de formele mai mature, prin transmiterea mucegaiurilor dezvoltate natural pe parcursul procesului de maturare și care caracterizează astfel și spațiul de maturare. Ecosistemul care determină caracteristicile ambientale sus-menționate ale spațiilor nu este transferabil, iar mucegaiurile constituie un element indispensabil al acestuia, contribuind astfel la definirea particularităților intrinseci ale produsului.

De mare importanță este cultura în domeniul producției de brânză a operatorilor, care pe parcursul secolelor și din generație în generație au elaborat și perfecționat tehnici de producție a brânzei, reușind să gestioneze în mod optim fazele delicate ale producției și continuând să utilizeze materiale tradiționale (de exemplu lemnul) prevăzute și în zilele noastre în cursul fazei de maturare. Acest material lasă brânza „Salva Cremasco” să respire și să piardă excesul de zer, permițând o maturare normală și o învechire lentă a brânzei.

În plus, experiența și abilitatea producătorilor sunt esențiale pentru a controla și a evalua buna derulare a maturării, precum și pentru a garanta formarea crustei caracteristice. Producătorii efectuează, în perioada de maturare, operațiuni specifice de spălare și de periere a crustei fiecărei forme de „Salva Cremasco”. Spălarea are o importanță deosebită, ea fiind efectuată cu grijă, utilizându-se apă și sare sau ulei alimentar, tescovină și ierburi aromatice. Aceste aptitudini, transmise din generație în generație, se exprimă prin îndemânarea producătorilor, perfecționată într-un mod care respectă tradiția legată de producția brânzei „Salva Cremasco”. În acest sens, este oportun să amintim că anumite forme mici de „Salva Cremasco” au fost reproduse în unele fresce din secolele al XVII-lea și al XVIII-lea (gruppo Antropologico tavola ieri e oggi -2001).

5.2. Specificitatea produsului:

„Salva Cremasco” DOP este o brânză ale cărei caracteristici de gust, culoare a pastei și aspect sunt strâns legate de faza de maturare. Perioada minimă de maturare de 75 de zile permite o maturare graduală a gustului și a culorii pastei. Gustul devine astfel în mod treptat mai aromat și mai intens, iar culoarea trece gradual de la alb la galben-pai. Aspectul brânzei „Salva Cremasco” se distinge prin prezența unei cruste subțiri, constituite dintr-o microfloră de suprafață care, pe parcursul perioadei de maturare, permite implantarea altor forme microbiene autohtone cu activitate lipolitică și proteolitică. În plus, chiar forma de paralelipiped a brânzei „Salva Cremasco” constituie un element distinctiv față de alte tipuri de brânză italiene și lombarde.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP):

În aria geografică de producție a brânzei „Salva Cremasco” își desfășoară activitatea unități de producție a brânzeturilor care dispun de spații speciale, caracterizate de mucegaiuri contaminante care fac parte din zestrea microbiologică a brânzei „Salva Cremasco”. Spațiul în care are loc maturarea brânzei „Salva Cremasco” este unul dintre elementele necesare dezvoltării caracteristicilor de gust, culoare a pastei și aspect ale acesteia. Spațiile de maturare sunt contaminate de o microfloră naturală prezentă deja de mulți ani, care contribuie la formarea unei cruste subțiri care, la rândul ei, constituie terenul de implantare al unor multiple forme microbiene autohtone care devin parte integrantă din brânza „Salva Cremasco” și care determină buna desfășurare a procesului de maturare, precum și obținerea caracteristicilor de calitate descrise mai sus.

Dimensiunile și greutățile aferente, pe lângă faptul că reprezintă în sine un element distinctiv, sunt expresia și mărturia respectării metodelor tradiționale de producție a brânzei „Salva Cremasco”, care prevedeau utilizarea unor forme rectangulare pentru depozitarea coagulului.

Un alt aspect important care trebuie subliniat este contribuția umană la producția brânzei „Salva Cremasco”, în special în fazele de sărare și de maturare. Sărarea este o operațiune extrem de importantă, de care depinde în mare măsură succesul în obținerea brânzei „Salva Cremasco”, un produs cu maturare centripetă, legată de un echilibru corect între dispersarea sării și dezvoltarea microflorei de suprafață. Această operațiune necesită o mare abilitate și experiență din partea operatorului, la fel ca și operațiunile de spălare și de periere care, având loc pe parcursul perioadei de maturare, permit, grație controlului vizual și tactil al formelor de brânză, menținerea elasticității suprafeței formelor și limitarea dezvoltării hifelor miceliene, pentru a evita ca proliferarea excesivă a acestora să altereze caracteristicile crustei și să compromită buna desfășurare a procesului de maturare.

În sfârșit, este interesant de amintit faptul că, din punct de vedere semantic, denumirea duce cu gândul la legătura strânsă dintre producția brânzei „Salva Cremasco” și modul de viață de odinioară al populației locale. Originea semantică a denumirii se datorează unui obicei, răspândit în trecut în aria de producție, care consta în utilizarea excedentului de lapte pentru producerea de „Salva Cremasco”, salvând (it. salvare) astfel laptele rămas.

Trimitere la publicarea caietului de sarcini:

[Articolul 5 alineatul (7) din Regulamentul (CE) nr. 510/2006]

Se comunică deschiderea de către administrația actuală a procedurii prevăzute la articolul 5 alineatul (5) din Regulamentul (CE) nr. 510/2006, prin publicarea propunerii de recunoaștere a denumirii de origine protejate „Salva Cremasco” în Gazzetta Ufficiale della Repubblica Italiana nr. 145 din 27 iunie 2007.

Textul consolidat al caietului de sarcini este disponibil la adresa:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg sau

accesând direct pagina de internet a Ministerului Politicilor Agricole, Alimentare și Forestiere (http://www.politicheagricole.it) și făcând clic pe „Prodotti di Qualità” (Produse de calitate) (în partea stângă a ecranului) și apoi pe „Disciplinari di Produzione all'esame dell'UE [regolamento (CE) n. 510/2006” [„Caiete de sarcini ale produselor supuse analizei UE, Regulamentul (CE) nr. 510/2006”].

(1) JO L 93, 31.3.2006, p. 12.